《赤龙歌》
明代·周瑛

赤龙搅海海水浑，巨鳞细鳞乱纷纷。大风播荡几寒暑，馀腥犹自满江濆。

上帝闻之发震怒，不使淫威遍下土。飞符直取赤龙归，投彼遐荒畀豺虎。

春云布满东南隅，疏疏密密雨声徐。桑麻蔽野鸡犬静，遥闻击壤歌唐虞。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。